


Akadémiai Istentisztelet – 2018 október 14 – Értékváltás – elhívás a pénz világából.
Vámszedő Máté – Evangélista Máté – mi történt közben?
Énekek: 
Kezdő: 151. dicséret 1-3 : Kegyes Jézus, itt vagyunk te szent igéd hallására
Hálaadó: 360. dicséret 1.v: Magasztalja az én szívem az Urat mindéltiglen
Igehirdetés előtti: 156. dicséret: Atya, Fiú, Szentlélek
Ráfelelő: 25. Zsolt 1-2 Szívemet hozzád emelem 
Záróének: 458, 1-3 Az Úr csodásan működik, de útja rejtve van…
Hitvalló ének: 412, 1-3 Jöjj, mondjunk hálaszót hű szájjal és hű szívvel
Lecke: Márk 1, 14-20 – Jézus prédikálni kezd és elhívja Simont, Andrást, Jakabot és Jánost.
Textus: Márk 2, 13-17
13 És ismét kiméne a tenger mellé; és az egész sokaság megy vala ő hozzá, és ő tanítja vala őket.
[bookmark: v14]14 És amikor tovaméne, meglátá Lévit, az Alfeus fiát, aki a vámszedő helyen ül vala, és monda néki: Kövess engemet. És felkelvén, követi vala őt.
[bookmark: v15]15 És lőn, amikor ő ennek házában asztalhoz üle, a vámszedők és bűnösök is sokan odaülnek vala Jézussal és az ő tanítványaival; mert sokan valának, és követék őt.
[bookmark: v16][bookmark: v17]16 És amikor látták az írástudók és a farizeusok, hogy együtt eszik a vámszedőkkel és bűnösökkel, mondának az ő tanítványainak: Mi dolog, hogy a vámszedőkkel és a bűnösökkel eszik és iszik?
17 És amikor ezt hallja vala Jézus, monda nékik: Nem az egészségeseknek van szükségök orvosra, hanem a betegeknek, nem azért jöttem, hogy igazakat, hanem hogy bűnösöket hívjak megtérésre.











Az elmúlt vasárnap hallhattuk azt a még sokszor elismétlendő kijelentést, hogy Isten nem az alkalmasokat hívja el, hanem az elhívottakat teszi alkalmassá. Az első négy tanítványt Márk elbeszélése szerint a halászhálók mellől hívta el, a tisztes foglalkozásukat és családjukat hagyták hátra Jézus szavára. Egyszerű halászemberek, akiknél Jézus szava minden megfontolásnál erősebb. Az ötödik tanítványt is a munka világából szólítja ki, de ez az ember a társadalom szemében egyáltalán nem „tisztes” polgári vagy kézműves foglalkozású, hiszen vámszedő. Tudni kell, hogy abban az időben kétféle vámrendszer létezett, az egyik a központi vámok és adók rendszere, ami egyenesen a római államkincstárat gazdagította és azt a rómaiak szedték be.  A másik a helyi adók és vámok rendszere, amely jogot a tartományok fejedelmei gyakoroltak, ezt helyi lakosok szedték be, mert a fejdelmek „kiszervezték” és bérbe adták pld. a vámbeszedés jogát vállalkozóknak.  Ők a tartományi kincstárat gazdagították ezzel, miközben ők is busásan megéltek belőle, mert nem volt szabott vám, annyit „tettek rá” a behozott árukra, amennyit akartak. (lásd Zákeus esetét). Egy ilyen vámszedő asztal lehetett nem messze a Genezáreti tó vagy Galileai tengertől nem messze, ahol Filep negyedes fejedelem területéről érkező kereskedők kellett elmenjenek Jeruzsálem felé és vámot kellett fizessenek a behozott árukra. Heródes Antipász pedig a befolyt vámokból minden bizonnyal a rómaiaknak is kellett adjon, tehát ezzel úgymond „támogatta a megszálló rendszert”. Ezzel magyarázható, hogy a vámszedő helyeken dolgozó zsidó családok tagjai a társadalom kivetettjei, megvetett és lenézett tagjai voltak, mert népük elárulóit és a gyűlölt hatalom önkéntes kiszolgálóit látták bennük. Aki csak tehette, nem is érintkezett velük, hogy ő maga ne legyen „tisztátalanná”, ha szóba áll velük, azaz még a jelenlétük is fertőző.
 Nos, az ötödik tanítvány, Lévi, az Alfeus fia a vámszedés gyűlölt munkakörében dolgozik. Személyes elképzelésem szerint valószínűleg az apjától vehette át a vámszedési „engedélyt” mert Márk fontosnak tartja nevesíteni, hogy ki az apa, mintha a galileai körökben ismert lett volna, hogy kik ők. Ezt a pontosítást látjuk amúgy Jánosnál és Jakabnál, a Zebedeus fiaknál is. A Márk által leírt történet a kutatók szerint eredetileg két különálló rész volt, az első két vers az elhívás hétköznapi hátterét villantja fel, a második két vers pedig az elhívásból következő konfliktust. Vannak magyarázók, akik szerint a konfliktus lehetett előbb leírva, hogy Jézus asztaltársasága nem felel meg a farizeusi írástudók elvárásainak, és Márk Lévi elhívás történetével arra ad magyarázatot, hogy Jézus nagyon tudatosan gyűjtötte maga mellé a vámszedőket és a bűnösöket, nem csak elviselte a jelenlétüket. Akárhogyan is történt, e négy vers bepillantást enged Jézus mindennapjaiba, a tanítványi kör kialakulásába és abba, miként változtatja életté azt, amiről addig beszél, azaz hogyan mutatkozik meg az Ige szóban és tettben.

Jézus a Márk 1, 14 szerint elkezdi nyilvános működését, tanítani kezd, gyógyít, tisztátalan lelkeket űz és bűnöket bocsát meg. Naptól és napszaktól függetlenül dolgozik, végzi a szolgálatot, azért a 2 rész 13. versénél az „ismét” szócska arra utal, hogy zajlik az elkezdett munka, Jézus aznap is kimegy a tengerpartra, ahová tódul utána a hallgatóság, akiket tanítani kezd aznap is Isten országának dolgairól. Ez így önmagában egy teljes leírás, az „egész sokaság” kifejezés arról beszél, hogy senkinek nincs fontosabb dolga, mint Jézus tanításait hallgatni. Mikor azonban befejeződik a tanítás és Jézus útra kel, következik a személyre szóló tanítás, ami Isten országának a valóságossá és tapasztalhatóvá tételét tartalmazza. A személy, akit megszólít Jézus, a helyi gazdasági élet közutálatnak örvendő tagja, a vámszedő, aki jól él abból, hogy kereskedelem zajlik a negyedes fejedelmek tartományai között. ő az ugye, aki mindennek lefölözi a zsírját. Aki még emlékszik, milyen volt Magyarország határán állni a vámban, és szótlanul beletörődni, ha bármit elvettek a vámosok, illetve ha olyasmit hoztunk, akkor a bejelentési kötelezettség mellett mennyi utánajárás és fizetni való volt, annak nem lesz elrugaszkodott az a megjegyzés, hogy a nép pedig, a hithű írástudók főleg, nagyon utálták ezeket az embereket. Bizonyára ma is úgy van, hogy egymás társaságát keresik, mert egymás előtt nem kell magyarázkodniuk, milyenek ők, miből élnek.
Jézus tehát, a tanítást aznapra befejezve visszafelé tartott a tengerpartról, amikor meglátta Lévit, az Alfeus fiát, aki éppen szolgálatban volt és megszólította, vagy inkább felszólította, hogy kövesse őt. 
Sokat lehetne azon elmélkedni, hogy vajon látta-e hallotta-e előtte Lévi Jézust, vajon beszélgethetett-e a társaságával arról, miket tanít és tesz Jézus, vajon vágyott-e a közelébe, vajon tudott-e már arról, hogy tanítványi kört gyűjt magának, mivel erről hallgat az evangélium, adósok maradunk a valós válasszal, de egy biztos, Lévi habozás, kérdés, kifogáskeresés nélkül követte Jézust az asztal mellől. Jézus biztosan nem egyedül volt, hiszen négy tanítvány már mindenhová követte, és valószínűleg a tömeg sem oszlott szét nagyon hamar. Felkelt és követte. Rövid kérésre egy döntés a válasz, mert az evangélium szövege más szót használ, amikor Lévi követi és mást, amikor a többi vámszedő és bűnös. Hogy így fogalmazzak, van, akinek Jézus maga kell, és van, akinek a megterített asztal. De ne vágjunk ennyire a dolgok elébe.
A 15. vers már egy asztal mellett heverve talál minket a vendégekkel, a kor szokásaihoz híven. Azon megoszlanak a vélemények, hogy kinek a házában lehetett ez az asztal, mert a tudósítás nem teljesen egyértelmű, vannak, akik Péter házára gondolnak, de a magyar fordítás következetesen Lévi házát írja le, maradjunk mi is abban, hogy nála van a vendégség. Hogy így fogalmazzak, Jézus meghívatta magát Lévihez étkezni, és ott kiderült, hogy nem csak Lévi vámszedő ott, hanem sokan vannak még vámszedők, a törvény betűjét tökéletesen betartani nem tudók, a bűnösök is helyet kaptak ott, és lám, ott vannak a farizeusi írástudók is, azaz a kegyes írásértelmezők, akik csak messziről szemlélik a dolgokat és megbotránkoznak a tapasztaltakon. Ők valószínűleg a béna meggyógyításánál is ott voltak, de semmit sem tanultak a látottakból, talán fel sem fogták azt. Jézus ugyanis ott bűnbocsánatot gyakorolt – a szavainak konkrét gyógyító ereje volt.
Ennél az asztalnál semmit sem mond a bűnbocsánatról, hanem gyakorolja, odaadja azt annak, aki meghallja az ő szavát és hisz abban, amit ő mond. Ilyentén Lévi is bűnbocsánatot nyer és új életet, pedig ez közte Jézussal szóba sem került, de mégis ez történt, mert követte vonakodás nélkül Jézust, és ez lehetővé tette, hogy Jézus belső körének, a tizenkettőnek az egyike legyen. Itt nem a szavak beszéltek, hanem a tettek. 
Amiről még értesülünk, hogy Lévi nem az egyetlen ilyen bűnös, Jézus nagyobb tanítványi köre tele van megváltozott életű és gondolkodású társadalmilag azonban kivetett emberekkel. Lévi, akit Máté evangélistaként ismerünk jobban, nem az egyetlen a fajtájából, de az az egy, akinek megadatik, hogy személyes tapasztalója legyen mindannak, amiről mások csak közvetett elbeszélésekből hallhattak. Mi kellett ehhez? Hogy amikor szólt Jézus hozzá egy világos paranccsal, akkor fel tudott állni abból, amit addig tett, aki addig volt és tudta követni Jézust. A változás és átalakulás pedig az után következett be, hogy igent mondott. A sorrend itt nagyon fontos, mert nem az után követte Jézust, hogy megváltozott az élete, és az jobban tetszett neki, tehát megérte követni Jézust, hanem előbb követte, ez lehetővé tette, hogy Isten elfogadó kegyelmét Krisztusban megtapasztalja és ezután lett a belső kör tagja.
 Az asztali beszélgetés közben Jézus meghallotta, hogy a többi tanítványnak, valószínűleg a másik négynek az asztal másik szélén, szóltak a farizeusok írástudói,  hogy nem jól vannak a dolgok, a Mester bűnösökkel étkezik és ezáltal ő maga is „fertőzött” lesz, tehát nem érintkezhetnek majd vele a „tiszták”. Ebből a látszólag jóakaratú féltést tartalmazó megjegyzésből is kiderül, hogy a nagyon sokat tudók nem ismerik fel, hogy ki ül velük egy asztalnál. Abban nem vagyunk biztosak, hogy a vámszedők és a bűnösök tudták pontosan, de nem is ez a lényeg. A fontos az, hogy Jézus tapasztalati valósággá tegye, hogy milyen az, amikor elközelít Isten országa, amikor a bűnbocsánat nem jövőidejű és bizonytalan, hanem jelen idejű és biztos, hogy az ő hallgatósága megértse, hogy Isten kegyelme és szeretete nem szép elmélet, amit csak a tökéletesek hallhatnak meg, hanem mindenkihez szól, és mindenkit magához fogad, aki válaszol rá és Krisztusban közeledik Istenhez. Ennél az asztalnál tehát nem az történt, amire a szegény farizeusi írástudók gondoltak, hogy egy művelt rabbi most mindenféle módon a vallási előírások szerint fertőzött lesz és karanténba kell zárni, hanem hogy MINDENKI, aki hajlandó volt meghallani Jézus hívó szavát, vagy csak a szíve indította és vágyott, és odatelepedett, az megtisztult! Szóba sem került a megtisztulás és a bűnbocsánat, de cselekedetek által, Jézus elfogadó szeretete által végbement. Ahogyan Lévin is látjuk, onnan megváltozott életű és értékrendű emberek állhattak fel.


Jézus nyilván meghallja a tanítványainak mondott figyelmeztetést, és egy görög közmondással válaszol először a művelteknek – nem lehet, hogy ne halljuk ki belőle az iróniát –„ Nem az egészségeseknek van szükségük orvosra, hanem a betegeknek” – azaz ő gyógyító hatalomként van itt jelen, nem pedig hogy jelenlétével megerősítse és hitelesítse azt az életformát, amiből az asztaltársai jönnek. Ő itt az erő és a tudás, aki változtat, nem pedig a befolyásolható jellem, aki nem tud nemet mondani a bűnnek és a törvényszegésnek.
„nem azért jöttem, hogy az igazakat hívjam, hanem hogy a bűnösöket.” folytatja.
A második mondat a szinoptikusoknál enyhébb, mert említik, hogy „megtérésre”, sőt a régi Károli is odateszi, hogy a bűnösöket megtérésre, van kézirat, ami tartalmazza, van, amelyik nem.
Ha most a szigorúbb megfogalmazást olvassuk elsőnek, akkor Márk szándéka nyilvánvaló. Mindenki annyira igaz, amennyire képes elfogadni az egyedüli Igazt, Jézus Krisztust. Vele szemben senkinek sincs igazsága, a törvény pontos megtartása pedig ebben az esetben semmit sem számít, inkább hátrány, mert ha olvastak a Megváltóról, miért nem hittek benne, mikor ott volt előttük.
A kortörténeti kutatások szerint Márk nem volt szem és fültanúja a történteknek, de Péter mellett sokat dolgozott és lejegyezte a prédikációit, bizonyságtételeit.  Márk tehát tőle tudhatta ezt a jelenetet is. Szinte érezni Péter dühét, aki nem könnyít semmit a farizeusok dolgán. Nem az igazakat hívni jöttem, hanem a bűnösöket – MAGAMHOZ. Jézusban pedig minden más megtörténik: a megtérés, Isten országának a megtapasztalása, a kegyelem valósága, a bűnbocsánat újjászülő ereje, mind mind saját tapasztalat lehet az olvasott igazsággal és a belőle fakadó megigazult önhittséggel szemben. Ő a mérce, ő a kapu, ahogy máshol mondja. Vagy rajta keresztül lehet előre, az életre haladni, vagy sehogy.
A „bűnösöket megtérésre” szókapcsolat eltávolít kissé, hiszen az emberen fog múlni, hogy akarja-e a megtérést vagy nem akarja, a cselekvésről áttevődik a hangsúly a meggondolásra. Azt pedig tudjuk, hogy Péter nem a meggondolásairól volt elismert, hanem a hirtelen, határozott, szenvedélyes és életet alapjaiban megrázó döntéseiről…
Ugyancsak a kortörténeti kutatások mutatnak rá, hogy ez a textus nem csak Lévi elhívás története miatt volt fontos az egyház számára, hanem később is, amikor gond keletkezett abból, hogy ki közeledhet Krisztus asztalához, amikor már nem volt biztos, hogy a zsidó származású keresztyének leülnek egy asztalhoz a pogánykeresztyénekkel, hiszen ők kevésbé igazak, mint a zsidók, a vallásos múltjuk miatt. Talán volt idő, hogy még magyarázkodni is kellett a nyilvánosságnak, hogy miért vállalnak a keresztyének közösséget mindenféle rovott múltú, ismeretlen hitű és egzisztenciájú emberekkel.
 Ez a történet akkor és azóta is arra mutat rá, hogy Krisztus a mi hétköznapi életünkön keresztül halad, akármi is a foglalkozásunk, megszólít, hogy kövessük őt. Az ő társaságában mindenféle megszólított emberek lesznek; lesznek, akik hozzánk hasonlítanak, és lesznek, akik egészen különböznek tőlünk. Egy dolog kapcsolhat össze minket, ha észrevesszük, hogy Ő hívott oda az asztalhoz, Ő engedett oda az asztalhoz, mi az Ő hívására lehetünk ott, de nem azért, hogy egymásban keressük a hibát, hanem hogy Hozzá legyünk minél közelebb. Ez tesz bennünket közösséggé, nem pedig a saját szokásaink és közös vélekedéseink.  Adja Isten, hogy minden testvérünkben meg tudjuk látni a Krisztus asztalánál hozzánk közelebb vagy távolabb ülő, vagy éppen oda vágyakozó embert, és örülni tudjunk egymásnak és hálásak tudjunk lenni egymásért. Ámen.

